Veikla studentams [rezultatas O2-B-3-lt, licencija CC BY 4.0]

Realaus gyvenimo pavyzdys: komandos vertinimas

Jei norite matyti visą pavyzdį, naudokite pridedamą PowerPoint pateiktį.

Data: 2019-07-24

## Apie dokumentą

Šis dokumentas yra realaus gyvenimo pavyzdys, iliustruojantis akademinio sąžiningumo vertybių svarbą profesiniame gyvenime. Jis buvo sukurtas kaip *Priemonių rinkinio tarpsektoriniam bendradarbiavimui akademinio sąžiningumo srityje* dalis Erasmus+ projekte.

Tai paruoštas naudoti atvejo aprašymas, papildytas didaktinėmis pastabomis, klausimais diskusijai ir (arba) kitomis užduotimis auditorijai. Daugiau atvejų aprašymų rasite[ENAI mokymo medžiagos duomenų bazėje](http://www.academicintegrity.eu/wp/all-materials/?key-words%5b%5d=real-life-example).

Informacija apie medžiagos panaudojimą:



Šis darbas licencijuojamas pagal Creative CommonsAttribution 4.0 Tarptautinės licencijos sąlygas.

Jūs galite dalintis, kopijuoti ir platinti medžiagą bet kokiomis priemonėmis ir formatais. Jūs galite pritaikyti, pertvarkyti, perdirbti ar kurti šios medžiagos pagrindu bet kokiais tikslais. Privalote tinkamai nurodyti darbo autorių, įdėti nuorodą į licenciją bei [nurodyti, ar atlikote pakeitimų](https://creativecommons.org/licenses/by/4.0/deed.lt). Galite tai daryti bet kokiu protingumo kriterijus atitinkančiu būdu, tačiau ne tokiu būdu, kuris sudarytų įspūdį, kad licenciaras pritaria jūsų veiksmams ar tam, kaip panaudojote darbą.

Papildoma informacija apie CC licenciją:[http://creativecommons.org/licenses/by/4.0](https://creativecommons.org/licenses/by/4.0)

Citavimas:

[autorius] Schäfer, Ansgar; Trevisiol, Oliver

[pavadinimas] Realaus gyvenimo pavyzdys: komandos vertinimas (angl. *Reallifeexample: Teamesteem*)

[data] 2019-07-24

[šaltinis] <http://www.academicintegrity.eu/wp/all-materials>

[prieigos data]

[į lietuvių kalbą vertė] Inga Gaižauskaitė

# Realaus gyvenimo pavyzdys: komandos vertinimas

# Pagrindinė informacija

* **Tikslinė auditorija:** studentai, pedagogikos srityje dirbantys profesionalai.
* **Santrauka:** vadovybei pristatyta nauja koncepcija, tinkamai nenurodžius jos autoriaus.
* **Tikslas:** apsvarstyti, kokios gali būti pasekmės, kai nėra tinkamai pripažįstamas individualus indėlis į komandos darbą; įvertinti galimas pasekmes iš skirtingų perspektyvų.
* **Trukmė** (rekomenduojama): apie 60 min. – pavyzdžiui, skaitymas: 5 min., pasiruošimas individualiai: 10 min., diskusija grupėje: 25 min., apibendrinimas: 20 min.

# Medžiaga

* Pridedama pateiktis, skirta rodyti auditorijai.
* Paskutinis šio dokumento puslapis – situacijos aprašymas, skirtas išdalinti auditorijai.

# Mokymo metodas

* Aprašyto atvejo aptarimas diskusijos metu.

# Didaktinės pastabos

* Atvejis rodo, kad akademinėse profesijose sąžiningumo klausimai yra svarbūs kasdieniame darbiniame gyvenime.
* Mokymasis apie sąžiningumą gali būti sėkmingas tik per diskusijas, argumentavimą, situacijų aptarimą, problemų sprendimą. Todėl būtina taikyti interaktyvius metodus vietoje pamokomojo mokymo.
* Dalyviai turėtų aptarti atvejį iš skirtingų perspektyvų, kad suprastų sąžiningumo problemų sudėtingumą, galimas dviprasmes situacijas ir šalutines pasekmes.

# Situacijos aprašymas

Situacijos aprašymas pateikiamas atskirame lape ir gali būti išdalinamas auditorijai.

Realaus gyvenimo pavyzdys: komandos vertinimas

Ieva dirbo vaikų darželio auklėtoja organizacijoje, kuriai priklauso keletas ikimokyklinio ugdymo įstaigų.

Po keleto darbo metų ji buvo labai gerbiama, jos žinias – praktines bei teorines – pripažino ir vertino tiek kolegos, tiek vadovybė.

Planuojant kitame mieste steigti naują vaikų darželį, vadovybė paprašė Ievos parengti būsimo darželio koncepcijos projektą.

Ieva mielai sutiko atlikti užduotį, nes vadovybė žadėjo paskirti ją naujojo darželio direktore, jei jos pasiūlyta koncepcija būtų įgyvendinama.

Ieva nedelsdama pradėjo rengti koncepciją. Po savaitės ji paprašė keleto kolegų prisijungti prie diskusijos, apsikeisti idėjomis ir jas aptarti. Ieva vadovavo diskusijai ir užpildė diskusijos protokolą.

Remdamasi savo idėjomis ir kolegų atsiliepimais ji parengė koncepcijos projektą.

Prasidėjus vaiko priežiūros atostogoms, Ieva paprašė Lauros, vienos iš koncepcijos aptarime dalyvavusių kolegių, perskaityti bei suredaguoti koncepciją, užbaigti jos išdėstymą ir įteikti vadovybei.

Po keleto mėnesių, prieš pat sugrįžtant į darbą, Ieva išgirdo, kad Laura buvo paaukštinta pareigose ir paskirta naujojo darželio direktore atsižvelgiant į tai, kad Laura puikiai parengė koncepciją.

Ieva sužinojo, kad Laura įteikė jos koncepciją kaip savo pačios parengtą darbą, nepripažindama Ievos indėlio ir tik paminėdama Ievą kaip vieną iš diskusijos dalyvių.

Nusivylusi šiuo įvykiu, Ieva išėjo iš darbo ir sėkmingai įsidarbino kitame darželyje.